SKRUR IGJEN: Statsminister Jens Stoltenberg er nå overbevist om å låse skjenkekranene klokken 02.00. Foto: Fredrik Varfjell

Jens vil stenge skjenkekranen klokken 02

Snart sier regjeringen stopp for alt alkoholsalg etter klokken 02.00. De rødgrønne på Stortinget vil ha et vedtak om tidligere skjenkestopp så raskt som mulig.

15. november 2011

Artikkelen er over åtte år gammel

AV ALF BJARNE JOHNSEN, KJETIL GILLESVIK og LARS M. GLOMNES

Etter det VG erfarer, er Jens Stoltenberg nå overbevist om at skjenkestopp klokken 02.00 vil bidra til mindre vold.

Regjeringen har dermed grønt lys til å gjennomføre endringene som ble varslet for mer enn to år siden.

- Tryggere Oslo

- Vi vil ha forslaget om skjenkebegrensning så raskt som mulig. Å innskrenke skjenketiden er et særdeles effektivt forslag som kan bidra til å gjøre Oslo tryggere, sier Sp-nestleder Trygve Magnus Vedum til VG.

LES OGSÅ: Utelivsvolden økte i Oslo i sommer

De siste ukenes bølge av overfallsvoldtekter har gitt de rødgrønne et nytt argument:

- Ved å stenge kranene klokken 02.00 vil vi kunne frigjøre politi til andre oppgaver, sier Jan Bøhler (Ap), fungerende leder i Stortingets justiskomité.

Han viser til at alle tre stortingsgruppene har vedtatt skjenkestopp.

Det gjorde de allerede våren 2009, da regjeringen sendte ut et høringsnotat om å endre alkoholloven og skjerpe inn skjenketidene.

- Høringsrunden viste at de aller fleste støttet forslaget, men regjeringen ville vente på en forskningsrapport fra Sirus.

Den kom tidligere i høst og viste at volden ble redusert med 30 prosent i 20 norske byer etter innstramning i skjenketiden. Nå burde man kunne ta en avgjørelse, sier Bøhler til VG.

Oslo-politiets voldtektsundersøkelse fra mai i år viste at 57 prosent av gjerningsmennene og 66 prosent av ofrene var påvirket av alkohol eller narkotika.

Flertallet påvirket

Politisk rådgiver Tord Dale i Helsedepartementet bekrefter at rapportene nå er mottatt, men vil ikke si noe om prosessen.

LES OGSÅ: Mindre vold med kortere skjenketid

- Jeg kan ikke kommentere noe om fremgangen i denne saken, sier Dale til VG.

Også KrF-leder Knut Arild Hareide venter utålmodig på forslaget fra regjeringen.

KrF krevde skjenkestopp klokken 02.00 i byrådsforhandlingene i Oslo nå i høst, men fikk ikke gjennomslag.

- Regjeringen har brukt utrolig lang tid på saken.

Men KrF er selvsagt fornøyd dersom regjeringspartiene snart vil hjelpe oss med dette, sier Hareide til VG.

Publisert: 15.11.11 kl. 08:14

Les også